1 Maka 'an yoj 'ut pacha xqui 'an ique, chi xqui kelo wach xu bij i Dios chique. I Dios xu sujuj i uxlanem chique ujer, xak u sujum jun ka uxlanem yoj. Xui-ri, chi 'ana cwent mokxa 'o jujun chiwe chi n-que oc ta che i uxlanem-le. 2 Xak yoj, oj queje pacha i katit ka mam, i Dios u bim chake chi coj resaj na chi sak. Xui-ri, maka 'an yoj pacha xqui 'an ique; ique n-ta xu chacuj chique; tupu xqui ta u tzij, n-xqui coj taj. 3 Xui ni'pa i ka cubam ka c'ux che i Kajwal Dios coj oc na che i uxlanem chi sujtal rumal ire. Keta'am ile, man i Dios xu bij i tzij-i: Xpe woywal chique y xin bij: "Katzij, lic n-quin ya ta chique que oc che i uxlanem wu' yin." (Queje ile xu bij, man ique n-xqui cuba ti qui c'ux che.) I Dios, are xu bij i tzij-le, 'ax u yijbam wi i uxlanem-le, c'a chu xebal li 'ij sak. 4 Keta'am ile, man chupam u wuj i Dios queje iri tz'ibtalic: I Dios xu 'an ronojel u chac, te'uri che wukub 'ij xuxlanic. (Queje ile tz'ibtalic.) 5 Y cakil chic jun tzij chi cu bij: N-quin ya ta chique que oc che i uxlanem chi in yijbam chique. (Queje ile xu bij i Dios.) 6 Craj i Dios chi 'o i c'a que oc na che i uxlanem-le, man i winak chi xqui ta i 'utz laj tzij re i Dios ujer, n-xqui 'an ta cas che, rumal-i, n-xe oc ta che i uxlanem-le. 7 Xui-ri, i Dios u ch'icom jun chic 'ij. Xo'on panok xu bij chic i tzij-i chique i winak; "wo'or" xcha. I tzij-le xu ya pu jolom i mam David. Rumal-i, i mam David xu bij i tzij-i chique i winak: Wo'or, we yix qui ta u ch'awbal i Dios, mi 'an co che iwib. (Queje ile xu bij.) 8 (Rumal-i, keta'am chi c'o i ocbal che i uxlanem, man xu bij i mam David i tzij-le.) Katzij, i qui c'ambeal i catit qui mam ujer, chi mam Josue u bi, xe u c'am bi che jun c'olbal uxlambal que. Xui-ri, n-are ti mer uxlanem chi cu bij i Dios waral-i. We tene are ile, n-xu bij tene i Dios-i, chi 'o chic jun 'ij. 9 Rumal-i keta'am c'o jun uxlanem sakil que i winak chi je re i Dios 10 man ni'pa i que oc pa uxlanem chi u yijbam i Dios, que uxlan 'uri che tak wach i quiqui 'ano, pacha i Dios; ire uxlan-nak chic che u chac. 11 Chaka 'ana pen 'uri koquic che i uxlanem sujtal chake rumal i Dios. Maka 'an pacha xqui 'an i katit ka mam chi xqui kel u tzij i Dios y xe sach rumal. 12 Man i u tzij i Dios lic c'aslic; lic 'o u cho'ab. I u tzij i Dios xak jun ru' pacha jun ch'ich' jutut u tzam, chi c'ulala 'o u ware; naj coc wi chupam i ka c'ux, chupam i kanima. Cu 'alijinsaj wach tak u rayijbal i kanima, xak wach tak i cu ch'ob i ka jolom. 13 Ronojel ni'pa i 'olic, n-ta xak cruwaj rib chuwach Dios man 'is are ire 'anawnak. Ronojel 'is 'o chi sak, 'is ch'analic; chuwach ire n-ta ch'uktal u wach. Co'on panok konojel caka bij na chuwach ire wach i ka 'anom chi chuwach i jyub ta'aj. 14 Yoj wo'or, 'o jun 'atz laj aj cojol ka tzij chuwach i Dios; are ile, are i Jesucrísto chi u C'ojol i Dios. Ire xoc chila ru' i Dios, ocsabal ke yoj. Rumal-i chaka jicba i cubibal ka c'ux che i c'utunic chi ka cojom. 15 Are ire, are jun aj cojol ka tzij chi cril to'bal ka wach, man reta'am xa oj winak, chi n-ta kas ka cho'ab. Xak ire lic xu na'o ni'pa tak i c'ax caka tij yoj, 'ilbal-re che we ca macunic; xui-ri, n-ta jun u mac xu 'ano. 16 Rumal-i chaka cowirsaj ka c'ux che i tejebic ru' i Dios, chi c'ax coj u na'o. Ire cril ni to'bal ka wach y cu ya ni utzil chomal chake, are 'o tak rajwaxic chake.